Title: Grundtvigs Kirke og det aristokratiske primtal
Description: Den store Grundtvigs Kirke med det karakteristiske trefløjede tårn ligger højt på Bispebjerg i Københavns Nordvestkvarter. Kirken blev indviet i 1940 efter mange års bestræbelser på at skabe et monument for digterpræsten Nikolai Frederik Severin Grundtvig. Byggeriet var en folkesag, og siden sin indvielse har kirken været beundret som et højdepunkt i dansk håndværk og arkitektur. 'Grundtvigs Kirke' er en lærd bog fyldt med anekdotiske svinkeærinder og underholdende fodnoter om så forskelligartede emnekredse som arkitektur, kirkehistorie, geometri, kunsthistorie, idéhistorie, astronomi og økonomi. Intet er for stort og intet er for sært til at få en plads i fortællingen om kirken. Bare det er interessant!Bogen fortæller, hvordan idéen til kirken fødtes, pengene blev indsamlet og kirken blev til. Dens hovedperson er den geniale bygmester, P.V. Jensen-Klint. Omkring ham iscenesætter forfatteren et mylder af grundtvigske præster og lærde, arkitekter, pengemænd, politikere og højskolefolk. Blandt bogens helte er håndværkerne, industrimagnaten Tietgen, politikeren I.C. Christensen, bager- og borgmester Marstrand, den ukuelige landsretssagfører Müllertz, arkitekten Ivar Bentsen og hans far og hans kone og et kontingent af bygmesterens efterkommere i den begavede Klint-familie. Historierne står i kø: hvordan kirken nær var kommet til at ligge i Sønderjylland, hvordan den på et hængende hår undgik at få forærende et af verdens største amerikanske orgler og til gengæld i mange år måtte klare sig med små instrumenter, hvordan murerne på kirken blev så dygtige, at de bagefter ikke kunne få job andre steder og hvordan folk i hele landet fulgte med og sendte penge til byggeriet. Foruden hvordan man kan vide, hvor øst præcis er (og hvorfor kirker vender øst-vest), hvordan Bispebjergs byplan blev til og hvem de 78 præster var, der gik i procession ved kirkens indvielse den 8. september 1940.
Subjects: History, Poetry, Buildings, structures, Church buildings, Church architecture, Buildings, Grundtvigskirken (Copenhagen, Denmark)
Places: Copenhagen (Denmark), Denmark, Copenhagen
People: N. F. S. Grundtvig (1783-1872)